''Demisia mi-am cerut-o chiar eu mie însumi la aflarea sentinţei'', a afirmat Dragnea la Antena 3.

Invocând ''singurătatea conducătorului'' şi faptul că ar fi avut foarte mult de suferit în plan personal, politic şi administrativ ca şef al PSD, el a susţinut că nu poate face rău partidului şi ţării.

''Ca om, după atâţia ani de frustrare, de nedreptate, sigur că tentaţia e să te duci să te retragi şi să îţi vezi de viaţă, câtă mai ai. Pe de altă parte, există şi o responsabilitate faţă de o organizaţie uriaşă, solidă, care este într-un plin proces de modernizare acum este şi în prag de alegeri. Dacă eu vineri aş fi anunţat colegii mei că aici, acum, în sediul partidului îmi dau demisia, exact atunci începea o luptă pentru putere care dura mult timp şi avea un efect devastator'', a spus Dragnea.

Liderul PSD a anunţat că va convoca miercuri o şedinţă a Comitetului Executiv ''ca după câteva zile în care adrenalina a mai scăzut (...) să facem o analiză la rece''.

Totodată, Dragnea a subliniat că o demisie a sa ar fi provocat ''un scandal monstru'' pentru putere în partid care ar fi durat mult timp şi ar fi însemnat că alegerile ar fi fost făcute cadou adversarilor, iar România nu ar mai fi o zonă de stabilitate.

El a arătat că şi-a mai ''pansat din dureri', iar obiectivul său este să conducă partidul pentru a câştiga alegerile, întrucât demisia sa ar avea ''un efect foarte rău pentru toţi colegii, pentru partid şi în final pentru ţară''.